Lucy Mardou blev modtaget som en stjerne, da hun omkring klokken 13 i dag vendte hjem til Thylejren. - Jeg er helt målløs, sikke en velkomst. Det der dejligt med alt den kærlighed, sagde en rørt Lucy Mardou til TV2/Nord. I aftes gik X Factor deltageren Lucy Mardou videre til finalen i det store show, og det fik vennerne i Thylejren til at arrangere en suprisefest for den 23-årige sangerinde. Omkring 200 beboere og lokale fans var mødt op. - Hun fortjener det virkelig. Lucy er en kunster uden lige, fortæller Silas Bertlsen, der er beboer i Thylejren. - Jeg har været spændt hele dagen. Det er jo pragtfuldt, at hun er nået så langt. Det havde jeg aldrig turde drømme om, sagde Lis Cellerland, der har boet i Thylejren siden 1996. Og selvom Lucy Mardou på fredag kan vinde X Factor, så glæder hun sig til at være hjemme i Thylejren igen. - Det er vanvittig fedt at være med i X Factor, men det bliver nu også dejligt at komme hjem.

Referat:
X Factor-deltageren Lucy Mardou var i dag tilbage i Thylejren efter at hun i overbevisende stil kvalificerede sig til finalen fredag aften.